༡༩༦༤ལོ་བཀའ་དྲིན་མཚུངས་མེད་༧ཡོངས་འཛིན་སློབ་དཔོན་བསྟན་འཛིན་རྣམ་དག་རིན་པོ་ཆེ་མཆོག་དབྱིན་ཡུལ་ནས་རྒྱ་གར་དུ་ཕེབས་ནས་གཡུང་དྲུང་བོན་གྱི་བསྟན་པ་དང་འགྲོ་བའི་བདེ་རྩའི་ཆེད་བོན་གཞིས་ཞེས་པ་གསར་འཛུགས་གནང་རྒྱུའི་དགོངས་བཞེས་ཀྱིས་ཕྱག་ལས་ལ་བརྩོན་པས།༡༩༦༥ཟླ་བ་༨ཚེས་༢༦ཉིན་བོད་ཀྱི་བོན་པོའི་ཚོགས་པ་ཞེས་པ་རྒྱ་གར་ཡུལ་ཁྲིམས་ཐོག་ཁྲིམས་མཐུན་དེབ་སྐྱེལ་གནང་ནས་གཞིས་ས་བཙལ་ཡང་།ཐུགས་འདོད་བཞིན་མ་བྱུང་བས་གུས་བྱ་དུར་བཟང་པོ་ལ་གཞིས་ས་འཚོལ་དགོས་བཀའ་ནན་ཕེབས་དོན་བཞིན་གུས་ནས་གླ་ཕོགས་སོགས་གང་ཡང་མེད་ཀྱང་བཀའ་དགོངས་ལྟར་བསྟན་དོན་ལ་བསམ་ནས་ངལ་བ་དང་བླང་བྱས་པའི་འབྲས་བུ་ད་ལྟ་བོན་གཞིས་ཐོབ་རྒྱལ་གསར་པ་ཡུལ་མིང་ལ་རྡོ་ལན་ཇི་འདི་ཐོབ་པ་བྱུང་།༡༩༦༧ཟླ་བ་༤ཚེས་ཤར་ལ་བླ་གྲྭ་མི་མང་རྣམས་ས་གནས་འདིར་དངོས་སུ་འབྱོར་ནས་མི་གྲངས་༣༥༠ནས་བླ་གྲྭ་རྣམས་ཕུད་འཕྲོས་དུད་ཚང་༩༡ལ་ས་ཁང་བདག་ཐོབ་བཀའ་དྲིན་ཆེ་བ་བྱུང་།༡༩༦༨ནས་སྨན་རི་དགོན་གསར་བཞེངས་གནང་འགོ་བཙུགས་ཀྱང་།༡༩༦༩ཟླ་བ་༡༡ཚེས་༥ཉིན་༧སྐྱབས་རྗེ་རྒྱལ་བ་སྨན་རི་བ་ཁྲི་འཛིན་སོ་གསུམ་པ་གསེར་ཁྲིར་མངའ་གསོལ་མཛད་པ་ནས་ད་ལྟ་དཔལ་གཤེན་བསྟན་སྨན་རི་དགོན་པའི་ཕྱི་ནང་གི་གནས་སྟངས་མཛད་འཕྲིན་གྱི་གྲུབ་འབྲས་བཟང་པོ་རྣམས་དངོས་གཟིགས་ལ་སོང་གསལ་ཞུ་མེད།